Document ID: 32004D0825

ODLOČBA KOMISIJE
z dne 29. novembra 2004
o zaščitnih ukrepih v zvezi z uvozom kopitarjev iz Romunije
(notificirana pod dokumentarno številko K(2004) 4440)
(Besedilo velja za EGP)
(2004/825/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
ob upoštevanju naslednjega:
(1)
Direktiva Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), določa med drugim opredelitev kategorij kopitarjev in identifikacijske zahteve.
(2)
Komisija je sprejela Odločbo 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (3).
(3)
V skladu z zgornjim seznamom države članice dovolijo uvoz vseh kategorij kopitarjev iz Romunije pod pogoji, določenimi za države, ki sodijo v skupino „B“ glede na zdravstveni status živali v odločbah Komisije 92/260/ES (4), 93/195/EGS (5), 93/196/EGS (6) oziroma 93/197/EGS (7), v zvezi z začasnim sprejemom registriranih konj, s ponovnim vstopom registriranih konj po začasnem izvozu, z uvozom kopitarjev za zakol in z uvozom registriranih kopitarjev ter kopitarjev za vzrejo in proizvodnjo.
(4)
Odločba 93/197/EGS zahteva pri uvozu kopitarjev iz nekaterih držav, ki sodijo v skupino „B“ glede na zdravstveni status živali, da se zdravstveni pregledi opravijo v laboratorijih, ki jih pooblasti namembna država članica.
(5)
Odločba Komisije 94/467/ES določa jamstva glede zdravstvenega stanja za prevoz kopitarjev iz ene tretje države v drugo, v skladu s členom 9(1)(c) Direktive 91/496/EGS (8).
(6)
Odločba Komisije 2006/68/ES z dne 22. decembra 1999 o spremembi Odločbe Komisije 93/623/EGS in o vzpostavitvi identifikacije kopitarjev za vzrejo in proizvodnjo (9) zahteva, da je kopitar med premikom in zlasti med prevozom v klavnico opremljen z identifikacijskim dokumentom.
(7)
Urad za prehrano in veterino je v Romuniji izvedel več nadaljnjih preiskav, poleg tega pa so države članice na pooblaščenih mejnih kontrolnih točkah večkrat odkrile pomanjkljivosti v zvezi s pogoji, pod katerimi so bili kopitarji iz Romunije pripravljeni na izvoz v države članice in prepeljani v namembni kraj, ki niso bile odpravljene v skladu s priporočili v teh poročilih.
(8)
Zato je torej pomembno poostriti ukrepe, ki so bili sprejeti za varovanje zdravja populacije kopitarjev v Skupnosti in za zagotavljanje dobrega počutja kopitarjev na ozemlju držav članic, in sicer s sprejetjem zaščitnih ukrepov, ki določajo poseben režim uvoza kopitarjev za zakol in uvoza kopitarjev za vzrejo in proizvodnjo, ki izvirajo iz Romunije, in s poostritvijo nadzornih ukrepov.
(9)
Overovitev izdanih spričeval, ki jo opravi centralni pristojni organ v Romuniji, mora podpirati zagotovila, ki izhajajo iz člena 12(2)(d) Direktive 90/426/EGS.
(10)
Izboljšanje identifikacije kopitarjev in testiranja v laboratorijih, ki jih pooblasti namembna država članica, za kopitarje, uvožene iz Romunije v Skupnost, mora prav tako prispevati k bolj strogemu uvoznemu režimu.
(11)
Da bi lažje sledili položaju in v namen razveljavitve ukrepov, je treba prejemati redne podatke o ugotovitvah pregledov, ki se izvajajo na pooblaščenih mejnih kontrolnih točkah ali med obdobjem bivanja v namembni državi članici.
(12)
Ukrepi, predvideni s to odločbo, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO ODLOČBO:
Člen 1
1. Države članice prepovejo uvoz kopitarjev, ki izvirajo ali prihajajo iz Romunije, razen če ni drugače predvideno v tej odločbi.
2. Prepoved, omenjena v odstavku 1, se ne uporablja za:
-
začasni sprejem v skladu z Odločbo 92/260/EGS in končni uvoz v skladu z Odločbo 93/197/EGS registriranih konj iz Romunije,
-
ponovni vstop registriranih konj za dirke, tekmovanje in kulturne prireditve po začasnem izvozu v Romunijo, v skladu z Odločbo 93/195/EGS,
-
prevoz kopitarjev iz Romunije v drugo tretjo državo v skladu z Odločbo 94/467/ES,
-
prevoz kopitarjev iz drugih tretjih držav prek ozemlja Romunije v Evropsko skupnost, v skladu s členom 6 Odločbe 2004/211/ES,
-
uvoz pošiljk kopitarjev za neposredni zakol, v skladu s členom 2,
-
končni uvoz kopitarjev za vzrejo in proizvodnjo, v skladu s členom 3.
Člen 2
Namembne države članice dovolijo uvoz kopitarjev za neposredni zakol iz Romunije pod naslednjimi pogoji:
1.
pošiljka živali mora biti opremljena z enim v celoti izpolnjenim veterinarskim spričevalom, skladno s Prilogo I k tej odločbi, ki ga overovi osrednji pristojni organ v Romuniji;
2.
poleg oznake „S“, vtisnjene z vročim žigom in velike vsaj 3 cm, na levi sprednji nogi, je vsaka žival aktivno označena še z injiciranim elektronskim identifikatorjem (transponderjem), ki je skladen s standardoma ISO 11784 in ISO 11785 ter ki je injiciran v zgornji centralni del na desni strani vratu;
3.
vsaka žival je identificirana in opremljena z identifikacijskim dokumentom v skladu s Prilogo II k tej odločbi, v tem dokumentu mora biti navedena zlasti številka elektronskega identifikatorja, omenjenega v odstavku 2, in mesto, kjer je vsadek nameščen;
4.
zahtevani laboratorijski testi, ki so v skladu s spričevalom, omenjenim v odstavku 1, so bili izvedeni v laboratorijih, ki so jih pooblastile namembne države članice, in sicer z vzorci, ki so jasno označeni z referenčno številko, prikazano na elektronskem identifikatorju, omenjenem v odstavku 2. Rezultati testa pooblaščenega laboratorija morajo biti priloženi veterinarskemu spričevalu, s katerim je opremljena žival.
Člen 3
Namembne države članice dovolijo uvoz kopitarjev za vzrejo in proizvodnjo iz Romunije pod naslednjimi pogoji:
1.
vsaka žival je opremljena z v celoti izpolnjenim veterinarskim spričevalom, v skladu s Prilogo III k tej odločbi, ki ga overovi osrednji pristojni organ v Romuniji;
2.
vsaka žival je aktivno označena z injiciranim elektronskim identifikatorjem (transponderjem), ki je skladen s standardoma ISO 11748 in ISO 11785 ter ki je injiciran v zgornji centralni del na desni strani vratu;
3.
vsaka žival je identificirana in opremljena z identifikacijskim dokumentom v skladu s Prilogo II k tej odločbi, v tem dokumentu mora biti navedena zlasti številka elektronskega identifikatorja, omenjenega v odstavku 2, in mesto, kjer je vsadek nameščen;
4.
zahtevani laboratorijski testi, ki so v skladu s spričevalom, omenjenim v odstavku 1, so bili izvedeni v laboratorijih, ki so jih pooblastile namembne države članice, in sicer z vzorci, ki so jasno označeni z referenčno številko, prikazano na elektronskem identifikatorju, omenjenem v odstavku 2. Rezultati testa pooblaščenega laboratorija morajo biti priloženi veterinarskemu spričevalu, s katerim je opremljena žival.
Člen 4
1. Država članica, ki izvaja preglede, določene v členu 4 Direktive 91/496/EGS, ne more zavrniti vstopa na ozemlje Skupnosti, potem, ko so že vstopili v Skupnost, za
(a)
pošiljke kopitarjev za neposredni zakol, ki je v celoti v skladu s pogoji iz člena 2 in zlasti z zahtevami o elektronskem identifikatorju, ob upoštevanju, da je pristojni organ namembne države članice posredoval potrdilo o sprejetju te pošiljke in podrobnosti iz točk 1, 2, 5, 6 in 8.5 spričevala, omenjenega v členu 2(1), mejni kontrolni točki v vstopni luki na ozemlje Evropske skupnosti;
(b)
kopitarje za vzrejo in proizvodnjo, ki so v skladu s pogoji iz člena 3, ob upoštevanju, da je pristojni organ namembne države članice posredoval potrdilo o sprejetju tega uvoza mejni kontrolni točki v vstopni luki na ozemlje Evropske skupnosti.
2. Pristojni organ države članice, odgovorne za preglede po vstopu kopitarjev v Skupnost, mora Komisiji najkasneje do 25. dne v vsakem mesecu posredovati poročilo, v skladu z obliko v Prilogi IV, ki zajema preglede, ki so se izvajali prejšnji mesec, ter ukrepe, ki so bili sprejeti z namenom odprave odkritih pomanjkljivosti v zvezi z zdravjem in dobrim počutjem živali.
Člen 5
1. Pristojni organ namembne države članice, ki sprejme kopitarje, kot je določeno v členih 2 in 3, zagotovi, da:
(a)
se kopitarji, namenjeni za neposredni zakol, uvoženi v skladu s členom 2, preusmerijo neposredno v namembne klavnice, kjer so zaklani v roku 72 ur in najkasneje v 5 dneh po vstopu v Skupnost;
(b)
se injicirani identifikatorji (transponderji) v namembni klavnici odstranijo in uničijo pod uradnim nadzorom; zaradi kontrole upravljavci klavnic pristojnim organom vsak mesec posredujejo poročilo, v katerem za vsako zaklano žival zabeležijo številko veterinarskega spričevala, dan zakola in dan uničenja transponderja, omenjenega v zadevnem spričevalu;
(c)
kopitarji, namenjeni za vzrejo in proizvodnjo, uvoženi v skladu s členom 3, prvih 30 dni po vstopu v namembno državo članico ostanejo na namembnem gospodarstvu, navedenem na veterinarskem spričevalu, omenjenem v členu 2(1), razen če je žival, ustrezno identificirana v skladu z Odločbo 2000/68/ES, prepeljana v klavnico za takojšnji zakol pod pristojnostjo pristojnega organa.
2. Pristojni organ namembne države članice po prihodu živali v klavnico in med bivanjem živali na namembnem gospodarstvu, omenjenem v odstavku 1(c), izvede naslednje ukrepe:
(a)
preverjanje identitete živali;
(b)
pregled zdravja in dobrega počutja živali;
(c)
naključno ponavljanje laboratorijskih testov, ki se zahteva skladno z veterinarskimi spričevali iz Prilog I oziroma III k tej odločbi;
(d)
v primerih, ko testi, izvedeni v skladu z odstavkom (c), dajo rezultate, ki so v nasprotju z navedbami v spričevalih, omenjenih v členih 2(1) in 3(1), je treba izvesti obvezno genetsko preverjanje izvora vzorcev, in sicer s kontrolnimi vzorci, ki jih je treba najmanj 2 meseca hraniti v laboratoriju, ki je izvedel prvo testiranje.
3. Pristojni organ države članice, odgovorne za preglede v klavnicah, mora Komisiji najkasneje do 25. dne v vsakem mesecu posredovati poročilo, v skladu z obliko v Prilogi V, ki zajema preglede, ki so se izvajali prejšnji mesec, ter ukrepe, ki so bili sprejeti z namenom odprave odkritih pomanjkljivosti v zvezi z zdravjem in dobrim počutjem živali.
Člen 6
Države članice sprejmejo vse potrebe ukrepe, vključno s potrebnimi predpisi, in tako zagotovijo, da nosi stroške administrativnih postopkov, vključno s katerimi koli potrebnimi laboratorijskimi testi, povezanimi s kopitarji iz Romunije, v skladu s členoma 2 in 3 te odločbe, v celoti uvoznik.
Člen 7
Ta odločba se uporablja od 23. decembra 2004.
Člen 8
Ta odločba je naslovljena na države članice.
V Bruslju, 29. novembra 2004

Labels: 8
3
18
6